ועדת הפנים והגנת הסביבה, כנסת 24, פרוטוקול מספר 8, 2021-08-04 15:00

סעיד אלחרומי: טוב, חברים, אני מתכבד לפתוח את ישיבת ועדת הפנים והגנת הסביבה.

סעיד אלחרומי: אנחנו דנים בחוק לקידום הבנייה במתחמים מועדפים לדיור (הוראת שעה) (תיקון מס' 7), התשפ"א-2021, מ/1438, הכנה לקריאה שנייה ושלישית.

סעיד אלחרומי: לאחר שחברי הכנסת שהגישו את ההסתייגויות וביקשו רביזיה משכו את הרביזיה ומשכו את הטענה לנושא חדש אנחנו יכולים להצביע על החוק לקריאה שלישית - - -

תומר רוזנר: אישור החוק לצורך הנחה במליאה לקריאה שנייה ושלישית.

סעיד אלחרומי: אישור החוק לצורך הכנת החוק להנחה לקריאה שנייה ושלישית במליאת הכנסת.

סעיד אלחרומי: מי בעד?

תומר רוזנר: כנוסח הוועדה.

לאה קריכלי: ארבעה בעד.

סעיד אלחרומי: מי נגד?

לאה קריכלי: אין.

סעיד אלחרומי: תודה לכם, חברים, החוק אושר ויועבר למליאת הכנסת.

סעיד אלחרומי: בעד – 4

סעיד אלחרומי: נמנעים – אין אושר.

סעיד אלחרומי: לפני שאני נועל את הישיבה אני רוצה להגיד כמה מילים.

סעיד אלחרומי: בשבוע הזה עבדנו קשה בכדי להעביר את החוק הזה, נכון ששוחחתי עם תומר וגם עם לאה ועם החברים, רצינו כמה שיותר מהר בגלל הלחץ ובגלל הבקשות הרבות של האוכלוסייה, בגלל שהחוק הזה בעצם הוא חוק לטובת הציבור, לטובת האזרחים.

סעיד אלחרומי: אני רוצה להודות לחברי הכנסת שהשתתפו בדיונים, ולאלה שגם אם הגיעו לזמן מועט, אני רוצה להודות לצוות הוועדה, תומר, היועצים המשפטיים, לאה והצוות, שוש, והדוברת רבקה וכולם, ואני רוצה להודות לאנשי משרדי הממשלה, תודה רבה על הסבלנות שאתם סבלתם אותי גם כשהייתי נוקשה איתכם, אבל אנחנו רצינו להגיע להסכמות.

סעיד אלחרומי: הגענו להסכמות לטובת כולם.

סעיד אלחרומי: אז תודה רבה.

זאב בנימין בגין: היושב ראש, אני חושב שבשם כל הנוכחים ואלה שאינם כאן, אני מודה לך מאוד על הניווט המדויק והסבלני והדחיפה של כולם באופן מאוד נימוסי, עם קצת דחיפות, להסכמות בכלל.

זאב בנימין בגין: תודה, אדוני היושב ראש.

סעיד אלחרומי: תודה, בני.

סעיד אלחרומי: אתם רוצים להתייחס?

סעיד אלחרומי: אנחנו הצבענו על החוק, אבל נתתי זמן להתייחסויות.

אוסאמה סעדי: אמרת בשלוש.

סעיד אלחרומי: כן.

אוסאמה סעדי: לא, אז אני באתי להצביע.

סעיד אלחרומי: לא, תתייחס, תגיד כמה מילים אם אתה רוצה.

אוסאמה סעדי: שלא יגידו שלא הצבענו על החוק, סעיד.

סעיד אלחרומי: לא, בסדר גמור, אני מכבד את אוסאמה ותודה שהגעת.

סעיד אלחרומי: זה יירשם לפרוטוקול.

סעיד אלחרומי: מישהו רוצה להגיד משהו, מחברי הכנסת, לפני שאני נועל את הישיבה?

סעיד אלחרומי: אלון, בבקשה.

אלון טל: אני מצטרף למקהלת המברכים, מה שאמר חבר הכנסת בגין, אני רק אומר שעשית עבודה מדהימה לטובת חוק שהוא חוק, הייתי אומר, בסימן של פיתוח, ואני מצפה לאותו כישרון ואותה נחישות כשנגיע לחוקים שהם בעד שימור הסביבה וכו' כדי להגיע לאיזון.

סעיד אלחרומי: תודה, אלון.

סעיד אלחרומי: אני חייב להגיד, חברים, נכון שזו טבילת האש הראשונה, אבל עשיתי את המקסימום להגיע להסכמות, יעידו חברי הכנסת שהיו שותפים לכלל הדיונים, אני יודע שבחברה הערבית מחכים בכיליון עיניים לאישור החוק הזה, אני יודע שגם בחברה החרדית ובשאר המקומות.

סעיד אלחרומי: הגענו להסכמות, אני חושב שזה מאוד מכבד מה שהגענו אליו, אז שוב, שוב, תודה לכולם.

אוסאמה סעדי: קודם כל גם אני מצטרף לברכות של החברים כאן באמת על טבילת אש לא קלה בחוק שהוא לא קל, עם כל מיני קבוצות לחץ, אבל באמת להגיע בסוף להסכמות עם כל הצדדים זה משהו שצריך לברך אותך על זה.

אוסאמה סעדי: אנחנו, ואני כנציג הרשימה המשותפת, מהיום הראשון אתה יודע שאנחנו תמכנו בחוק הזה.

אוסאמה סעדי: אמרתי בישיבה הראשונה שיש לך בעיות לא עם האופוזיציה, אלא עם הקואליציה שלך, גם על זה התגברתם, זה בסדר גמור.

אוסאמה סעדי: אנחנו כמובן שתומכים בחוק הזה, ניסינו לעשות תרגיל פרלמנטרי, לפעמים זה עובד, הרבה פעמים לא עובד, זה תרגיל פרלמנטרי, אבל לא הייתה לנו שום כוונה חס וחלילה לעכב, אתה יודע שאנחנו תמיד עבדנו בעניין הזה ואנחנו מברכים על החוק הזה שהוא באמת חשוב מאוד לחברה הערבית, לחברה החרדית ולעוד מגזרים.

אוסאמה סעדי: למטרו, אני לא התעמקתי במטרו, אבל אומרים שהמטרו באמת יפתור את כל הפקקים ואת כל ה - - -

זאב בנימין בגין: סליחה, סעדי, אני שומע כאן במשך הימים האחרונים שהחוק הזה חשוב לחברה הערבית, החוק הזה חשוב לחברה החרדית, אם הוא חשוב לחברה הערבית או כיוון שהוא חשוב לחברה הערבית ולחברה החרדית הוא חשוב לכולנו.

סעיד אלחרומי: לכולנו, בהחלט.

אוסאמה סעדי: אתה תמיד קוטע אותי, בני.

אוסאמה סעדי: אמרתי, לחברה הערבית, לחברה החרדית, למטרו, שזה בוודאי חשוב לכל - - -

זאב בנימין בגין: לא, רציתי לומר, בגלל שזה חשוב לחברה הערבית ולחברה החרדית, ואני מסתפק באחת מהן, אז זה חשוב לכל תושבי מדינת ישראל.

אוסאמה סעדי: אז הוא חשוב לכולם.

אוסאמה סעדי: אז באמת, כמו שאמרת, הרבה מועצות, הרבה יישובים, מחכים לחוק הזה להכניס את התוכניות ואינשאללה, אפילו שנפתור חלק מהבעיות עשינו את עבודתנו.

סעיד אלחרומי: חברים, תודה רבה לכולם, הישיבה נעולה.